
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Logistikos valdybos Įgulų aptarnavimo tarnybos pirkimo Nr. 8823222  „Pastogės ir plokštės“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi).  
Prevencine tvarka peržiūrėjusi Pirkimo dokumentus ir įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų nuostatų (toliau – Rekomendacija).

1. Dėl Pirkimo techninių specifikacijų ir lygiavertiškumo žymų
1.1. Įstatymo 37 straipsnio 4 dalyje nustatyta, kad: „<...> techninė specifikacija gali būti parengta šiais būdais arba šių būdų deriniu: 1) nurodant standartą, techninį liudijimą ar bendrąsias technines specifikacijas. <...> Kiekviena nuoroda pateikiama kartu su žodžiais „arba lygiavertis“.
Pažymėtina, kad Pirkimo objekto I ir VI dalių techninėse specifikacijose nurodant konkretų standartą (I Pirkimo objekto dalies techninės specifikacijos 2.1 punkte – Betono plokštės pagamintos iš betono C30/37, atitinkantys PN-EN 206+A2:2021-08; 2.12 punkte – Pristatant betono plokštes, turi būti pateikta produkto aplinkosauginė deklaracija (EPD), parengta pagal EN 15804, taip pat VI Pirkimo objekto dalies techninės specifikacijos 2.4 punkte – Plieno konstrukcija turi būti cinkuota karštuoju būdu pagal EN ISO 1461,) nėra lygiavertiškumo žymų (prierašų „arba lygiavertis“), kaip imperatyviai nustatyta pirmiau nurodytoje Įstatymo nuostatoje. Bendrojo pobūdžio Pirkimo dokumentų sąlygos dėl lygiavertiškumo (kaip pvz. Pirkimo sąlygų 2.4 papunktis[footnoteRef:1]) neatleidžia perkančiųjų organizacijų nuo pareigos prie kiekvieno konkretaus reikalavimo, atitinkančio Įstatymo 37 straipsnio 4 dalies nuostatas, nurodyti žodžius „arba lygiavertis“. [1:  „<...> 2.4. Pirkimo sąlygų 1–7 prieduose galimai nurodyti (jei yra) konkretūs modeliai ar tiekimo šaltiniai, konkretūs procesai, būdingi konkretaus tiekėjo tiekiamoms prekėms ar teikiamoms paslaugoms, ar prekių ženklai, patentai, tipai, konkreti kilmė ar gamyba, yra tik informacinio pobūdžio ir tiekėjas nėra įpareigotas siūlyti ir/ar naudoti konkrečių gamintojų produkciją, o standartai gali būti taikomi lygiaverčiai nurodytiems“.] 

Atsižvelgiant į nurodytą, rekomenduojama Perkančiajai organizacijai tikslinti / keisti Pirkimo technines specifikacijas I-oje ir VI-oje Pirkimo dalyse ir prie konkrečių standartų nurodyti „arba lygiavertis“. Tarnyba taip pat rekomenduoja susipažinti su parengtu DUK.
1.2. Pirkimo objektų I-VII dalių techninėse specifikacijose yra keliami reikalavimai dėl Pirkimo objekto medžiagiškumo (pvz., plieniniai cinkuoti profiliai, plieno konstrukcija, profiliuota skarda, grūdintas stiklas, medinė, metalinė atrama, taip pat ir kiti).
Atkreiptinas dėmesys, kad pirkimo vykdytojo nustatyti aukšti arba itin specifiniai reikalavimai (pavyzdžiui, svoriui, matmenims, medžiagiškumui ir pan.) pateisinami tik tada, jeigu, atsižvelgiant į pirkimo dokumentus, šie reikalavimai neišvengiamai kyla iš viešojo pirkimo sutarties dalyko ir pirkimo vykdytojas turi patikimą ir įtikinamą tokių reikalavimų nustatymo pagrindimą. Jei reikalavimai neišvengiamai nekyla iš pirkimo sutarties dalyko, pirkimo vykdytojas juos nustatydamas privalo pridėti frazę „arba lygiavertis“ (Lietuvos Aukščiausiojo Teismo 2019 m. sausio 2 d. nutartis civilinėje byloje Nr. e3K-3-32-378/2019; Europos Sąjungos Teisingumo Teismo 2026 m. balandžio 16 d. sprendimas byloje C-568/24).
Pažymėtina, kad didžioji dalis Pirkimo I-VII techninių specifikacijų reikalavimų apibrėžia konkrečias medžiagas ir (ar) konkrečias technologijas, nors tam tikrais atvejais pirkimo poreikis galimai galėtų būti apibrėžiamas nustatant funkcinius ir eksploatacinius reikalavimus. Atsižvelgiant į tai, kad rinkoje gali būti siūlomi įvairūs techniniai sprendimai, galintys užtikrinti tas pačias funkcines ir eksploatacines savybes, tokių konkrečių reikalavimų nustatymas kiekvienu atveju turėtų būti pagrįstas jų būtinumu ir proporcingumu siekiamam pirkimo tikslui.  
Perkančiajai organizacijai rekomenduotina pakartotinai įsivertinti, ar Pirkimo techninėse specifikacijose nustatyti konkretūs medžiagų ir technologinių sprendinių reikalavimai kiekvienu atveju yra objektyviai būtini ir proporcingi siekiamam Pirkimo tikslui, o tais atvejais, kai tokio poreikio nėra, techninę specifikaciją formuluoti nustatant siekiamas funkcines ir eksploatacines savybes, taip pat sudarant galimybę tiekėjams pasiūlyti lygiaverčius techninius sprendimus[footnoteRef:2]. [2:  Įstatymo 37 str. 5 d.: Apibūdinant pirkimo objektą, techninėje specifikacijoje negali būti nurodytas konkretus modelis ar tiekimo šaltinis, konkretus procesas, būdingas konkretaus tiekėjo tiekiamoms prekėms ar teikiamoms paslaugoms, ar prekių ženklas, patentas, tipai, konkreti kilmė ar gamyba, dėl kurių tam tikriems subjektams ar tam tikriems produktams būtų sudarytos palankesnės sąlygos arba jie būtų atmesti. Toks nurodymas yra leidžiamas išimties tvarka, kai pirkimo objekto yra neįmanoma tiksliai ir suprantamai apibūdinti pagal šio straipsnio 4 dalyje nustatytus reikalavimus. Šiuo atveju nurodymas pateikiamas įrašant žodžius „arba lygiavertis“.] 

Papildomai atkreiptinas dėmesys, jog skirtingose Pirkimo dalyse (II-VII Pirkimo objekto dalys) reikalavimai tiems patiems pastogių konstrukciniams elementams (stogui, laikančioms konstrukcijoms, plieninėms konstrukcijoms ir kt.) nustatomi skirtingai. Pavyzdžiui, tam tikrose Pirkimo dalyse tam pačiam konstrukciniam elementui nustatytas reikalavimas dėl konkretaus medžiagiškumo, kitose dalyse nustatytas analogiškas reikalavimas medžiagiškumo prasme, tačiau papildomai reikalaujama, kad nurodyta medžiaga atitiktų tam tikrą standartą, taip pat vienais atvejais reikalaujama, kad konstrukcinis elementas būtų padengtas tam tikra technologija, kitais atvejais tam pačiam konstrukciniam elementui jokia padengimo technologija nėra nustatyta ir panašiai.
Įvertinus tai, kad Pirkimo objekto II-VII dalyse yra perkamas tokio pat pobūdžio objektas – rūkymo pastogės, rekomenduotina pakartotinai įsivertinti, ar egzistuoja objektyviai pagrįstas poreikis skirtingose Pirkimo dalyse perkamam tokio pat pobūdžio objektui (jo konkretiems konstrukciniams elementams) nustatyti skirtingas technines savybes ir konkrečioje Pirkimo dalyje taikyti griežtesnius reikalavimus, lyginant su kitoje Pirkimo dalyje tam pačiam konstrukciniam elementui nustatytais reikalavimais.
2. Dėl aplinkos apsaugos kriterijų
2.1. Pirkimo sąlygų 1.8 papunktyje yra nurodyta, kad vykdomas žaliasis pirkimas, tačiau skelbime apie Pirkimą prie kiekvienos Pirkimo dalies nurodyta „strateginių viešųjų pirkimų nėra“ (nors žaliasis pirkimas yra viena iš strateginio pirkimo rūšių). Pastebėtina, kad jeigu vykdomas žaliasis pirkimas skelbimo apie Pirkimą 5.1.7 papunktyje „Strateginis viešasis pirkimas“ neturi būti žymima, kad strateginių viešųjų pirkimų nėra, o turi būti pažymėta „Poveikio aplinkai mažinimas“, aprašyme galima trumpai nurodyti, kad vykdomas žaliasis pirkimas, atitinkamai punkte „Žaliosios pirkimo kriterijų detalės“ pažymėti „Nacionaliniai žaliojo viešojo pirkimo kriterijai“, o punkte „Poveikio aplinkai mažinimo metodas“ gali būti pažymėta „Kita“.
2.2. Pirkimo sąlygų 1.8 papunktyje yra nurodyta: „<...> Pirkimas vykdomas vadovaujantis Aplinkos apsaugos kriterijų taikymo, vykdant žaliuosius pirkimus tvarkos aprašo, patvirtinto Lietuvos Respublikos aplinkos ministro 2011 m. birželio 28 d. Lietuvos Respublikos aplinkos ministro įsakymu Nr. D1-508  ,,Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ 4.4.4. papunkčiu. Aplinkos apsaugos kriterijai nustatyti sutarties vykdymo sąlygose“. Pirkimo sutarties projekto specialiųjų sąlygų (toliau – Sutarties projektas) 13.1.1. papunktyje nurodyta, jog: „Aplinkosauginiai kriterijai Prekėms nustatomi vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (toliau – Tvarkos aprašas) 4.4.4.4 papunkčiu: prekė yra tvirta, ilgaamžė, funkcionali,  ji ar jos sudedamosios dalys tinka naudoti daug kartų ir (ar) lengvai pataisomos, ir (ar) pakeičiamos. 13.1.2 papunktyje nurodyta, jog nustačius 13.1.1 papunktyje nurodytų reikalavimų nesilaikymą, taikoma 9.5 papunktyje nurodyto dydžio bauda. 
Atkreiptinas dėmesys, jog pagal Tvarkos aprašo 4.4.4 papunktį, „pirkdamas produktą pirkimo vykdytojas savarankiškai nustato aplinkos apsaugos kriterijus, kurie yra susiję su pirkimo objektu, taikydamas bent vieną iš numatytų aplinkosauginių principų viename, keliuose ar visuose produkto gyvavimo ciklo etapuose: <...> 4.4.4.4. prekė yra tvirta, ilgaamžė, funkcionali, ji ar jos sudedamosios dalys tinka naudoti daug kartų ir (ar) lengvai pataisomos, ir (ar) pakeičiamos; <...>“.
Taigi, Tvarkos aprašo 4.4.4 papunktyje numatyti aplinkosauginiai principai yra bendro pobūdžio kriterijai, pagal kuriuos nustatoma, ar pirkimas žalias (t. y. priskiriamas prie žaliųjų), tačiau tai nėra tikslios formuluotės, kurias galima nukopijuoti į pirkimo dokumentus, ką šiuo atveju padarė Perkančioji organizacija. Įstatymo 35 str. 4 d. nustatyta, kad „<..> pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“. Dėl to ir aplinkosauginiai reikalavimai turi būti tikslūs, suprantami ir aiškūs, susiję su pirkimo objektu, o ne deklaratyvūs ar abstraktūs. Plačiau apie tai Tarnybos parengtame DUK, Lietuvos Respublikos aplinkos ministerijos interneto svetainės skiltyje „Kaip nustatyti savarankiškus kriterijus žaliesiems pirkimams“ („Rekomendacijos pirkimų vykdytojams, nustatantiems aplinkos apsaugos kriterijus savarankiškai“). Atsižvelgiant į nurodytą, rekomenduojama tikslinti Pirkimo dokumentus.
3. Dėl Sutarties projekto
3.1. Sutarties projekto 4.1. nurodytas prekių pristatymo terminas: „Tiekėjas Prekes įsipareigoja pristatyti ne vėliau kaip: 1 pirkimo dalis – per 2 mėn. nuo Sutarties įsigaliojimo dienos; 2-7 pirkimo dalis – per 3 mėn. nuo Sutarties įsigaliojimo dienos Techninėje specifikacijoje nurodyta tvarka“.  Atkreiptinas dėmesys, jog Sutarties projekte nustatytas Pirkimo sutarties galiojimo terminas (Sutarties projekto 11.1 papunktis: Sutartis galioja iki visiško prievolių įvykdymo (kol bus išnaudota Pradinės Sutarties vertė, bet jos terminas negali būti ilgesnis kaip: 1 pirkimo dalis – 2 (du), 2-7 pirkimo dalys - 3 (trys) mėnesiai) sutampa su prekių pristatymo terminu, kas reiškia, jog į Pirkimo sutarties galiojimo terminas neapima Sutarties projekte numatyto atsiskaitymo su tiekėju termino. Taip pat iš Pirkimo sąlygų visumos nėra aišku, ar Pirkimo objekto II-VII dalyse perkamų prekių montavimui reikalingas laikas yra įskaitytas į nurodytą prekių pristatymo terminą.
Atsižvelgiant į tai, rekomenduojama Perkančiajai organizacijai pakartotinai įsivertinti Pirkimo sutarties sąlygose nurodytą prekių pristatymo terminą, Pirkimo sutarties galiojimo terminą, abipusių sutartinių įsipareigojimų terminus (tame tarpe atsiskaitymo terminus, visus numatomus sutarties pratęsimus bei kt. sutartinių įsipareigojimų įvykdymo terminus) ir atitinkami patikslinti Pirkimo sąlygas, tame tarpe ir skelbimo apie pirkimą informaciją. 
3.2. Sutarties projekto 12.1 papunktyje yra išvardinti savarankiški Pirkimo sutarties nutraukimo atvejai, sutampantys su kai kuriais atvejais, kurie, pagal Sutarties projekto 12.2 papunktį, laikomi esminiu sutarties pažeidimu, dėl kurio sutartis ne tik nutraukiama vienašališkai, tačiau toks nutraukimas lemia tiekėjo įtraukimą į nepatikimų tiekėjų sąrašą Įstatymo nustatyta tvarka. 
Taigi, sutarties vykdymo metu atsiradus aplinkybei, kuri pagal Sutarties projekto sąlygas yra laikoma ir esminiu sutarties pažeidimu, ir savarankišku nutraukimo pagrindu, nurodytu Sutarties projekto 12.1 papunktyje, galimai kiltų klausimas, kurį nutraukimo pagrindą turėtų taikyti Perkančioji organizacija. Šiuo atveju yra aktualus ne tik praktinio minėtų sąlygų taikymo klausimas, tačiau ir iš to kylančios skirtingos pasekmės tiekėjams. Kaip paminėta pirmiau, nutraukiant sutartį dėl esminio sutarties pažeidimo, tiekėjas yra įtraukiamas į nepatikimų tiekėjų sąrašą, taip pat nutraukus Sutartį dėl esminio Sutarties pažeidimo yra taikomos netesybos (Sutarties projekto 9.3 papunktis), kurių taikymas nutraukiant Pirkimo sutartį 12.1 papunktyje nurodytais pagrindais nėra numatytas.
Atsižvelgiant į išdėstytą, rekomenduotina patikslinti Sutarties projektą, atsisakant analogiškų sąlygų nustatymo skirtinguose nutraukimo pagrinduose.
3.3. Dauguma Sutarties projekto 10.2 papunktyje nurodytų didelių arba nuolatinių esminės sutarties sąlygos vykdymo trūkumų atvejų yra analogiški atvejams, laikomiems esminiu sutarties pažeidimu pagal 12.2 papunktį (pavyzdžiui, tiekėjui 2 (du) kartus nesilaikant nustatytų prekių tiekimo terminų, taip pat ir kiti atvejai). Pažymėtina, jog pagrindinė esminės sutarties sąlygos vykdymo su dideliais ar nuolatiniais trūkumais atskirtis nuo esminio sutarties pažeidimo yra ta, jog esminės sutarties sąlygos vykdymo trūkumas, nors ir sukelia pirkimo vykdytojui neigiamų padarinių, bet nėra toks reikšmingas, kad savaime sudarytų pagrindą vienašališkai nutraukti sutartį (priešingai negu esminio sutarties pažeidimo atveju), todėl rekomenduojama į tai atsižvelgti nustatant atvejus, kuriuos Perkančioji organizacija laikys esminės sutarties sąlygos vykdymu su dideliais arba nuolatiniais trūkumais ir kuriuos laikys esminiu sutarties pažeidimu.
Daugiau informacijos šiuo klausimu pateikta Tarnybos parengtame informaciniame pranešime Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais, o atlikus esminius Pirkimo sąlygų pakeitimus, Pirkimas turėtų būti nutrauktas ir pradėta nauja pirkimo procedūra (Įstatymo 36 straipsnio 6 dalis).
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3 ir 4 dalių nuostatomis.

